google/wiki40b huggingface dataset:
Δουναίικα Αιτωλοακαρνανίας

Τοποθεσία

Το χωριό βρίσκεται σε κοντινή απόσταση από τη λίμνη Τριχωνίδα, σε περιοχή νοτιοανατολικά της όντας χτισμένο σε υψόμετρο περίπου 345 μέτρων, και εγγύς του βρίσκονται, πέρα από το Θέρμο που αποτελεί το διοικητικό κέντρο της περιοχής, τα χωριά Γέφυρα Μπανιά, Φλεσουριάς, Καλούδι, Ανάληψη, Μαραθούλα, Πετροχώρι, Καημένα Αμπέλια, Παλιουριά, Κάτω Μακρινού, Μαραθιάς, Πάμφιο, Σιταράλωνα, Μεταξάς, Άγιοι Απόστολοι και Άνω Μακρινού ενώ σε κοντινή απόσταση βρίσκονται επίσης οι οικιστικές θέσεις Δεσπότης και Κουρμέκι. Απέχει από το Αγρίνιο 40 χλμ. μέσω της διαδρομής νότια της λίμνης Τριχωνίδα ή 51 χλμ. μέσω της διαδρομής βόρεια της λίμνης Τριχωνίδα, από τη Ναύπακτο 25 χλμ. ενώ η Ιερά Μονή Προυσού απέχει οδικώς 61,5 χλμ.

Διοικητική εξέλιξη

Αποτελεί ένα από τα χωριά που βρίσκονται στην ιστορική περιοχή του Απόκουρου, στα νοτιότερα όριά της. Αναγνωρίστηκε ως οικισμός στις 16/10/1940, όταν και υπήχθη στην τότε Κοινότητα Καλουδίου. Την περίοδο 1997-2010, βάσει του «Σχεδίου Καποδίστριας», αποτελούσε τμήμα πρώην Δημοτικού Διαμερίσματος Καλουδίου του «καποδιστριακού» Δήμου Θέρμου.
Αγριόγατα της Νότιας Αφρικής

Περιγραφή

Το σώμα της Αγριόγατας της Νότιας Αφρικής, είναι σημαδεμένο με κάθετες ρίγες, που μπορούν να ποικίλλουν ανάλογα με το χρώμα της.Η ουρά της, έχει μαύρους δακτύλιους και μαύρο τελείωμα.Το πηγούνι και ο λαιμός, είναι λευκά και το στήθος, συνήθως, είναι πιο ανοιχτόχρωμα από το υπόλοιπο σώμα.Το κάτω μέρος των ποδιών της είναι μαύρο.Το χρώμα της συνήθως, είναι γκριζωπό με μαύρα σημάδια ή καστανόξανθο με λιγότερα μαύρα στίγματα.Εμφανισιακά, μοιάζει πολύ με την οικόσιτη γάτα, αλλά τα πόδια της είναι μεγαλύτερα.Το μήκος του σώματός της, κυμαίνεται μεταξύ 46 με 66,5 cm, με μήκος ουράς 25 έως 36 cm.Το βάρος της κυμαίνεται μεταξύ 2,4 με 5,5 κιλά.

Κατανομή

Η Αγριόγατα της Νότιας Αφρικής, είναι ευρέως κατανεμημένη σε όλη την Αφρική, νότια του ισημερινού, αλλά όχι κατά μήκος των ακτών της Ναμίμπια.Η Αγριόγατα, ζει σε ένα ευρύ φάσμα οικοτόπων, που της προσφέρουν κάποιο είδος κάλυψης.

Οικολογία και συμπεριφορά

Οι Αγριόγατες της Ν. Αφρικής, είναι σε μεγάλο βαθμό νυκτόβια ζώα, ενώ την μέρα βρίσκουν κρησφύγετα όπου ξεκουράζονται.Είναι συνήθως μοναχικά, εκτός από την περίοδο του ζευγαρώματος.Προτιμά να κυνηγάει μικρά τρωκτικά, αλλά είναι σε θέση να προσαρμόσει την διατροφή της ανάλογα με τα θηράματα αλλά και την εποχή.Επιπλέον, μπορεί να κυνηγήσει μικρά θηλαστικά, πουλιά, ερπετά, αμφίβια, έντομα και άλλα ασπόνδυλα.Τα μεγαλύτερα θηράματα που μπορεί να κυνηγήσει είναι λαγοί, μεγάλα τρωκτικά και πουλιά στο μέγεθος Φραγκόκοτας.
Κύπελλο Ελλάδος χειροσφαίρισης ανδρών 2014-2015

Το κύπελλο Ελλάδας χάντμπολ ανδρών της περιόδου 2014-15, ήταν το 33ο στην ιστορία του θεσμού. Μετείχαν δεκαεφτά ομάδες, έντεκα από την Α1 Εθνική και έξι από την Α2 κατηγορία. Κυπελλούχος αναδείχθηκε η ομάδα του Π.Α.Ο.Κ. για δεύτερη φορά στην ιστορία του.
Μπρόντους Κλέι

Τα πρώτα βήματα

Το 2006, υπέγραψε συμβόλαιο με το WWE, αλλά μεταφέρθηκε σε θυγατρική εταιρεία στην Τζόρτζια. Αρχικά χρησιμοποιούσε το ψευδώνυμο "G-Rilla" και προσπάθησε να αναδείξει τα προσόντα του στη πάλη. Χρησιμοποιήθηκε περισσότερο ως σωματοφύλακας από άλλους παλαιστές, λόγω και της σωματικής του διάπλασης. Το 2007 μεταφέρθηκε στην μεγαλύτερη θυγατρική εταιρεία του WWE, στην Φλόριντα, έμεινε ένα χρόνο και απολύθηκε στις 4 Φεβρουαρίου του 2008. Επαναπροσλήφθηκε όμως τον Ιανουάριο του 2010 και συνέχισε κανονικά στην Φλόριντα, όπου μετά από λίγους μήνες άλλαξε το ψευδώνυμό του, στο Μπρόντους Κλέι.

WWE

Οι πρώτες του τηλεοπτικές εμφανίσεις με το WWE και η προώθησή του, σιγά - σιγά στο κύριο ρόστερ, έγινε μέσα από το σόου του NXT, όπου νέα ταλέντα μάχονταν κάθε εβδομάδα, ώστε να αναδειχτεί ένας νικητής που θα κέρδιζε συμβόλαιο. Συμμετείχε στην τρίτη σεζόν του σόου, στο τέλος του 2010 και έφτασε μέχρι τον τελικό όπου ηττήθηκε. Εκπαιδευτή στο NXT, είχε τον Αλμπέρτο Ντελ Ρίο, ο οποίος τον πήρε προστατευόμενο του και τον χρησιμοποίησε ως σωματοφύλακα. Με τον τρόπο αυτό κέρδισε και συμβόλαιο με το κύριο ρόστερ, όμως στα τέλη του 2011 εξαφανίστηκε από την τηλεόραση, αφού "χώρισε" ο δρόμος του με τον Ντελ Ρίο.

Χορευτής-παλαιστής

Το 2012 με νέο στυλ - χορευτή και συμπαθητικού προς το κοινό παλαιστή, κάνει την επανεμφάνισή του, μετά από διαφημίσεις μηνών. Στο πλευρό του δύο γυναίκες παλαιστές χορεύτριες, οι Ναόμι και Κάμερον. Έπειτα νικούσε συχνά κόντρα σε κάθε αντίπαλο και το 2013 έγινε ομάδα με τον Τένσαϊ. Μετά την διάλυση της ομάδας άρχισε να υποδύεται τον "κακό" και αποδεσμεύτηκε τον Ιούνιο του 2014.

Εκτός πάλης

Γεννήθηκε στην Πασαντένα της Καλιφόρνια, μια μικρή πόλη. Έχει ύψος 2.01 μέτρα και βάρος 170 κιλά. Πριν ασχοληθεί με την πάλη, ήταν σωματοφύλακας του γνωστού τραγουδιστή στην Αμερική, του είδους ραπ, Σνουπ Ντογκ. Το όνομα Μπρόντους Κλέι που χρησιμοποιεί στα ρινγκ, είναι παρόμοιο με το αληθινό όνομα του τραγουδιστή (Κάλβιν Κορντόζαρ Μπράοντους). Το 2012 συμμετείχε στην πρώτη του κινηματογραφική ταινία, που υποδύθηκε έναν μικρό ρόλο.
Χωριάτικη σαλάτα

Ελλάδα

Η ελληνική χωριάτικη σαλάτα, γνωστή στο εξωτερικό με την ονομασία ελληνική σαλάτα γίνεται με ντομάτα, αγγούρι, φέτα, ελιές, κρεμμύδι, λάδι, ρίγανη και αλάτι. Κάποιες φορές προστίθεται κάππαρη, ξύδι και για διακόσμηση μαϊντανός και πράσινη πιπεριά.
Στα εστιατόρια καλείται απλώς "χωριάτικη".

Προετοιμασία

Οι ντομάτες κόβονται σε συμμετρικά σφηνοειδή κομμάτια. Η φλούδα του αγγουριού προαιρετικά είτε αφαιρείται ολόκληρη ή σε λωρίδες για διακόσμηση. Στη συνέχεια το αγγούρι, το κρεμμύδι κι η πιπεριά κόβονται σε λεπτές φέτες και τοποθετούνται πάνω στη σαλάτα μετά τη ντομάτα και το αγγούρι. Τέλος, προστίθεται η φέτα και οι ελιές (μαύρες συνήθως), το λάδι, αλάτι και ρίγανη.
Η σαλάτα δεν ανακατεύεται πριν σερβιριστεί στο τραπέζι. Προσφέρεται σε βαθύ πιάτο.

Κατανάλωση

Η χωριάτικη σαλάτα καταναλώνεται είτε από το ίδιο πιάτο είτε μοιράζεται στους συνδαιτυμόνες μετά το στάδιο του ανακατέματος.
Δεδομένου ότι το λάδι σε μια καλά προετοιμασμένη χωριάτικη είναι αρκετό, αλλά και λόγω των χυμών της ντομάτας, στο πιάτο της σαλάτας παραμένει ποσότητα λαδιού και χυμών. Η ποσότητα αυτή παραλαμβάνεται με τη βοήθεια ψωμιού, το οποίο βουτούν οι συνδαιτυμόνες και κοινώς αποκαλείται παπάρα ή, πιο κομψά, λαδομπούκι. Η πρακτική αυτή δε θεωρείται σύμφωνη με τους "καλούς τρόπους", αλλά είναι πολύ συνηθισμένη στην Ελλάδα.
Πλευρά οδήγησης

Η μέθοδος της πλευρικής οδήγησης αποτελεί «βάση» για τα κυκλοφοριακά συστήματα των χωρών, με μεγαλύτερη πλειοψηφία αυτο του κυκλοφοριακού προς την δεξιά πλευρά της οδού. Πιο αναλυτικά, σήμερα τα 2/3 παγκοσμίως λειτουργούν με το δεξιό κυκλοφοριακό σύστημα, ενω το υπόλοιπο 35% επιλέγουν το αριστερό, όπου συνήθως πρόκειται για χώρες που ιστορικά ήταν Βρετανικές αποικίες. Έτσι, πολλές αυτοκινητοβιομηχανίες κατασκευάζουν οχήματα και με τους δύο τρόπους, αλλάζοντας την θέση του τιμονιού ώστε να είναι συμβατά με το εγχώριο κυκλοφοριακό που πρόκειται να αγοραστούν.

Ιστορικά γεγονότα

Η πρώτη αναφορά για την λειτουργία του αριστερού κυκλοφοριακού συστήματος έγινε έπειτα από δικαστική απόφαση στην Αγγλία, το 1756 με την εφαρμογή κανόνων κυκλοφορίας στη γέφυρα του Λονδίνου, η οποία κατεδαφίστηκε το 1832. 
Κάποιοι ιστορικοί όπως ο Κύριλλος Πάρκινσον πίστευε πως η ανθρωπότητα κατα την αρχαιότητα επέλεξε να ταξιδέψουν με άλογο ή με πεζοπορία στην αριστερή πλευρά της οδού. Σε ενδεχόμενο μάχης οι διαγωνιζόμενοι γινόντουσαν νικητές, εάν ο ένας από τους δύο προσπαθήσει να ρίξει τον άλλον προς στην αριστερή μεριά. Ο Πάπας Βονιφάτιος Η΄ το 1300 είχε κατευθύνει τους πιστούς ακόλουθούς του προς στην αριστερή πλευρά επίσης. Αυτό οδήγησε σε μια συνήθεια στον πληθυσμό της Μεγάλης Βρετανίας και παρομοίως ακολούθησε και στις υπόλοιπες χώρες κατοικούμενες κυρίως με πληθυσμό απο Βρετανικές οικογενειακές ρίζες. 
Στα τέλη του 18ου αιώνα (1792), οι Η.Π.Α. είχαν αποφασίσει να επιλέξουν τη δεξιά πλευρά, επηρεασμένη από τον καθοδηγητή των αμαξών εκείνη την εποχή. Το 1804 δόθηκε δικαστική απόφαση στη Νέα Υόρκη, στο Νιου Τζέρσει το 1813 και στη Μασσαχουσέτη το 1821.
Στη Γαλλία οι πεζοί κινόντουσαν στη δεξιά πλευρά, ενώ οι άμαξες στην αριστερή. Αυτό άλλαξε κατά τη Γαλλική Επανάσταση και μεταφέρθηκε και σε χώρες Γαλλικών αποικιών (Νέα Γαλλία, Γαλλική Δυτική Αφρική, στο Μαγκρέμπ, στη Γαλλική Ινδοκίνα, στη Γαλλική Γουιάνα κλπ.
Οι Άγλλοι πάλι συνέστησαν το αριστερό κυκλοφοριακό στον Καναδά (όπου τελικά όμως καθιερώθηκε το δεξιό), στην Αυστραλία, στη Νέα Ζηλανδία, στη Βρετανική Ινδία, στην Ανατολική Ροδεσία, καθώς και στη Ζιμπάμπουε, τη Νότια Αφρική και την Κύπρο.
Σύρος TV1

Ιστορία

Ξεκίνησε την λειτουργία του ως Σύρος TV1, όπως και παραμένει έως και σήμερα, να εκπέμπει τον Δεκέμβριο του 1988 στον νομό Κυκλάδων με έδρα την Σύρο.
Στις 20 Νοεμβρίου 2008, το ΕΣΡ ενέκρινε την ψηφιακή αίτηση που είχε υποβάλει ο τηλεοπτικός σταθμός Σύρος TV1 για την μετάβασή του σε ψηφιακό σήμα, η οποία άρχισε παράλληλα με την αναλογική μορφή.

Πρόγραμμα

Το πρόγραμμα του τηλεοπτικού σταθμού αποτελείται σε 24ωρη βάση από ντοκιμαντέρ, ξένες και ελληνικές ταινίες, ξένα σίριαλ και από καθημερινές ενημερωτικές, πολιτικές και κοινωνικές εκπομπές με θέματα που αφορούν την καθημερινότητα των πολιτών του νομού καθώς και τρέχοντα θέματα της πολιτικής επικαιρότητας.

Εγκαταστάσεις

Οι εγκαταστάσεις στο Άνω Μάννα Σύρου στεγάζουν τα γραφεία της εταιρείας, τα στούντιο του τηλεοπτικού σταθμού και του ραδιοφωνικού σταθμού Σύρος FM1.
Μανόλης Παπαμακάριος

Καριέρα

Διακρίθηκε στο Περιστέρι και το 2002 αντιμετώπισε σοβαρό πρόβλημα τραυματισμού στο γόνατο. Το 2004 μεταγράφηκε στο Μακεδονικό, με τον οποίο έφτασε μέχρι τον τελικό του ULEB Cup και τον Μάιο του 2005 ο γκαρντ συμφώνησε να φορά την «ερυθρόλευκη» φανέλα του Ολυμπιακού για τα επόμενα τρία (2+1) χρόνια. Μάλιστα, από το 2006 ήταν ο αρχηγός της ομάδας.
Τον Ιούλιο του 2008 αποδεσμεύτηκε και συμφώνησε με τον Πανελλήνιο. To 2011 υπέγραψε για δύο χρόνια στην ισπανική Σαν Σεμπαστιάν (Λαγκούν Άρο). Ακολούθησε για μία χρονιά ο Πανελευσινιακός και το 2014 υπέγραψε στην ισπανική Φουενλαμπράδα μέχρι το τέλος της σαιζόν. Η περίοδος 2014-15 τον βρήκε στον Κ.Α.Ο. Δράμας.
Το καλοκαίρι του 2015 υπέγραψε στον Φάρο Κερατσινίου και αυτό του 2016 στον Δούκα απ' όπου αποχώρησε το 2017. Το καλοκαίρι του 2017 επέστρεψε στην Α1 κατηγορία υπογράφοντας στον Φάρο -Γυμναστικό σύλλογο Λάρισας.
Στις 12 Ιουλίου 2018, ανακοίνωσε την αποχώρησή του από την ενεργό δράση, μετά από 22 χρόνια, σε ηλικία 38 ετών.

Εθνική Ελλάδος

Ήταν στο ρόστερ της εθνικής εφήβων στο Ευρωμπάσκετ του 1998, κατακτώντας το χάλκινο μετάλλιο και στο Παγκόσμιο Πρωτάθλημα το 1999, καθώς και της εθνικής νέων στο Πανευρωπαϊκό Πρωτάθλημα του 2000.
Υπήρξε διεθνής και με την εθνική ομάδα των ανδρών και αγωνίστηκε σε τρία Τουρνουά Ακρόπολις (2003, 2005, 2006) και συνολικά σε 13 αγώνες.

Άλλες δραστηριότητες

Το Νοέμβριο του 2011 ο Παπαμακάριος ανέλαβε τα καθήκοντα του Προέδρου του Πανελλήνιου Συνδέσμου Αμειβομένων Καλαθοσφαιριστών (Π.Σ.Α.Κ.) για δύο χρόνια. Τον Νοέμβριο του 2017, επέστρεψε στην προεδρία του Π.Σ.Α.Κ.

Προσωπική ζωή

Τον Ιούνιο του 2019 η σύντροφος του Μαντώ Τζαβάρα κατήγγειλε ξυλοδαρμό από τον Μανώλη Παπαμακάριο, καθώς και κλοπή ύψους 20,000 Ευρώ, τα οποία απέσπασε αφού τη γονθροκόπησε. Με σειρά αναρτήσεων σε μέσα κοινωνικής δικτυώσης που περιλάμβαναν φωτογραφικό υλικό, και συνεντεύξεις σε τηλεοπτικά κανάλια, η Μαντώ Τζαβάρα ανέφερε πως κατέθεση μήνυση στον πρώην μπασκετμπολίστα.
Ενδεκάγωνο

Στη γεωμετρία, το ενδεκάγωνο (από τις ελληνικές λέξεις ένδεκα και γωνία) είναι ένα πολύγωνο σχήμα με ένδεκα πλευρές και ένδεκα κορυφές. Οι εσωτερικές γωνίες οποιουδήποτε ενδεκαγώνου έχουν άθροισμα 1620 μοίρες (°) ακριβώς. Το σύμβολο Schläfli του ενδεκαγώνου είναι {11}.

Χρήσεις

Το κέρμα του δολαρίου Καναδά ("loonie") έχει προσεγγιστικά το σχήμα ενός κανονικού ενδεκαγωνικού πρίσματος. Το ίδιο και το κέρμα των δύο ρουπιών της Ινδίας.

Ενδεκαγράμματα

Το κανονικό ενδεκάγωνο αποτελεί την περίμετρο τεσσάρων κανονικών ενδεκαγραμμάτων, των {11/2}, {11/3}, {11/4} και {11/5}.
Μαγουλιανίτικα Πάτρας

Η ονομασία Μαγουλιανίτικα περιγράφει παλιά γειτονιά της Πάτρας, η οποία βρισκόταν στο κεντρικό τμήμα της πόλης, στη λεγόμενη Άνω Πόλη. Η συνοικία βρισκόταν στο τέρμα της σημερινής οδού Παντοκράτορος.
Η ονομασία της συνοικίας οφείλεται στο ότι στην περιοχή κατοίκησαν έποικοι προερχόμενοι από τα Μαγούλιανα Γορτυνίας, οι οποίοι μετακινήθηκαν στην Πάτρα για να εργαστούν κυρίως στις σταφιδοκαλλιέργειες αλλά και ως υλοτόμοι και αγωγιάτες. Η συνοικία καταλάμβανε την περιοχή όπου κατά την περίοδο της λεγόμενης Α΄ Τουρκοκρατίας βρισκόταν η εβραϊκή συνοικία της πόλης.
Την ονομασία «Μαγουλιανίτικα» έφερε το 19ο αιώνα και περιοχή πίσω από το ναό του Αγίου Νικολάου, στο κέντρο της Πάτρας.
Πλιθιά

Σύνδεση

Ένας σχεδόν καθολικός κανόνας στην πλινθοδομή είναι ότι οι περσίδες δεν πρέπει να είναι συνεχόμενες μεταξύ τους. Οι τοίχοι, που κινούνται γραμμικά και εκτείνονται προς τα πάνω, μπορούν να έχουν διαφορετικό βάθος ή πάχος. Τυπικά, τα τούβλα τοποθετούνται επίσης γραμμικά και εκτείνονται προς τα πάνω, σχηματίζοντας πλάκες ή φύλλα. Ιστορικά, η κυρίαρχη μέθοδος ενοποίησης των φύλλων ήταν η τοποθέτηση πλιθιών απέναντι τους, αντί να τρέχουν γραμμικά. Τα τούβλα που τηρούν τις δύο συμβάσεις περιγράφονται ως τοποθετημένα σε έναν ή τον άλλο δεσμό. Επίσης στα παλιά χρόνια στο χτίσιμο τοποθετούνταν και ξύλα για να ξεχωρίζουν οι σειρές.
Ουτναπιστίμ

Στην Σουμεριακή μυθολογία ο Ουτναπιστίμ, ήταν γιος του Ουμπάρα από την πόλη Σουρουππάκ, και σχετίζεται με την Ασσυριακή εκδοχή του κατακλυσμού.
Σύμφωνα με το Έπος του Γκιλγκαμές, ο θεός Ένκι έδωσε εντολή στον Ουτναπιστίμ να φτιάξει ένα πλοίο, σε σχήμα κύβου, και μέσα σε αυτό να βάλει σπόρους από όλα τα φυτά και τα ζώα της γης. Το πλοίο ήταν έτοιμο σε έξι ημέρες και την έβδομη καθελκύστηκε.
Πρώτα εμφανίστηκε ένα μαύρο σύννεφο και ο θεός Αντάντ έσπειρε φοβερή θύελλα και βροχή , μετά εμφανίστηκε ο θεός Νεργκάλ και άφησε τα νερά του κάτω κόσμου. Μετά ήρθε ο Νικούρτας , θεός του πολέμου, και έσπασε τα φράγματα, μαζί του και οι εφτά κριτές της κόλασης και ο θεός Αννουνάκι. Ήταν τόση μεγάλη και τρομερή η καταστροφή που τρόμαξαν και οι ίδιοι οι θεοί και κατέφυγαν στα πιο ψηλά μέρη του ουρανού. Η καταστροφή κράτησε έξι μέρες και έξι νύχτες έβρεχε και πλημμύρισε όλη η γη, την έβδομη η βροχή σταμάτησε.
Το πλοίο προσάραξε στο όρος Νισίρ και ο Ουτναπιστίμ έστειλε ένα περιστέρι ,αλλά αυτό δεν βρήκε γη να καθίσει και ξαναγύρισε. Το ίδιο και ένα χελιδόνι, τέλος στέλνει και ένα κοράκι το οποίο όμως δεν ξαναγύρισε, έτσι ο Ουτναπιστίμ κατάλαβε ότι ο κατακλυσμός είχε τελειώσει και έκανε θυσία στους θεούς. Οι θεοί βλέποντας την θυσία μαζεύτηκαν γύρω της εκτός τον θεό Ενλίλ ο οποίος ήταν ο υπαίτιος της καταστροφής.
Κάποια στιγμή ήρθε και ο Ενλίλ και εξοργίστηκε που επέζησαν άνθρωποι από την καταστροφή. Επενέβησαν οι θεοί Νινούρτα και Ένκι κάνοντας τον Ουτναπιστίμ και τη γυναίκα του αθάνατους.
Τον Ουτναπιστίμ συνάντησε μετά από χρόνια ο Γκιλγκαμές και του αφηγήθηκε την ιστορία του κατακλυσμού η οποία υπάρχει στο Έπος του Γκιλγκαμές.
1η Μεραρχία Πεζικού (Ελλάδα)

Έμβλημα

Το έμβλημα της απεικονίζει ένα τσαρούχι ευζώνου και μία εφ όπλου λόγχη. Στην κορυφή του θυρεού υπάρχει το ρητό ΑΕΡΑ.
Πρόγραμμα Surveyor

Το Πρόγραμμα Surveyor (Επιθεωρητής) αφορούσε διαστημικό πρόγραμμα της NASA, στα πλαίσια του οποίου, μεταξύ των ετών 1966 και 1968, απεστάλησαν επτά διαστημικά σκάφη στην Σελήνη. Αρχικός στόχος του ήταν να καταδείξει τη δυνατότητα πραγματοποίησης μιας ομαλής προσσελήνωσης. Το πρόγραμμα εκτελέσθηκε από το Jet Propulsion Laboratory (JPL) της NASA ως προκαταρκτική άσκηση για το πρόγραμμα Απόλλων. 
Τα διαστημικά σκάφη παρέμειναν στη Σελήνη, αφού καμία από τις αποστολές δεν προέβλεπε την επιστροφή τους στη γη. Μόνο το Απόλλων 12 συνέλεξε μερικά τμήματα του Surveyor 3 τα οποία και επέστρεψε στη γη. Η φωτογραφική μηχανή του είναι ένα από τα εκθέματα του εθνικού μουσείου αεροδιαστημικής National Air and Space Museum.

Στόχος του προγράμματος

Αρχικός στόχος του προγράμματος ήταν η προκαταρκτική εξάσκηση και επιτυχία μιας ομαλής προσελήνωσης. Πέρα από αυτό, το πρόγραμμα εκτέλεσε διάφορες άλλες ασκήσεις. Τα διαστημικά σκάφη πέτυχαν να κάνουν ελιγμούς στο ενδιάμεσο της πτήσης, ενώ τα σκάφη προσσελήνωσης μετέφεραν ειδικά επιστημονικά όργανα μέτρησης προκειμένου να βοηθήσουν στην αξιολόγηση της καταλληλότητας των περιοχών για την επικείμενη προσσελήνωση της προγραμματισμένης επανδρωμένης αποστολής Απόλλων 12. Ορισμένα από τα Surveyor ήταν επίσης εφοδιασμένα με πτυσσόμενες αρπάγες προς λήψη δειγμάτων για μηχανική εξέταση της σεληνιακής εδαφολογικής στερεότητας. Πριν από αυτό το πρόγραμμα, ήταν άγνωστο πόσο βαθύ είναι το επιφανειακό στρώμα σκόνης στη Σελήνη. Ένα βαθύ στρώμα σκόνης θα ήταν ακατάλληλο για την προσσελήνωση των αστροναυτών. Το πρόγραμμα Surveyor απέδειξε ότι οι συνθήκες τελικά ήταν ευνοϊκές. 
Μερικές από τις αποστολές ήταν εφοδιασμένες με επιπλέον επιστημονικά όργανα για καθορισμό της χημικής σύνθεσης του εδάφους της σελήνης.
2845 Φράνκλινκεν

Φυσικά χαρακτηριστικά

Τα κυρίως φυσικά χαρακτηριστικά του Φράνκλινκεν είναι άγνωστα. Ο Φράνκλινκεν περιστρέφεται γύρω από τον εαυτό του μία φορά κάθε 114 ώρες, μία πολύ αργή περιστροφή για αστεροειδή.
2457 Ρουμπλιώφ

Φυσικά χαρακτηριστικά

Τα φυσικά χαρακτηριστικά του Ρουμπλιώφ είναι άγνωστα.
Μαργαρίτα Βιλλεαρδουίνου

Βιογραφία

Ήταν η δεύτερη κόρη του Γουλιέλμου Β΄ Βιλλεαρδουίνος και της τρίτης συζύγου του Άννα Αγγελίνας, κόρης του Μιχαήλ Β' δεσπότη της Ηπείρου. Μεγαλύτερη αδελφή της ήταν η Ισαβέλλα Α΄ της Αχαΐας πριγκίπισσα της Αχαΐας.
Το 1276 ο πατέρας της μοίρασε την Βαρωνία της Άκοβας, δίνοντας τα δύο τρίτα στη Μαργαρίτα ως γονικό και το κάστρο Ματαγκριφόν της βαρονίας, ενώ το υπόλοιπο ένα τρίτο το έδωσε στην Μαργαρίτα ντε Νεϊγύ. Η παραμονή της στο κάστρο πέρασε στη λαϊκή παράδοση, όπου μιλάει για το κάστρο της κυράς της Άκοβας, κόρης του Βιλλεαρδουίνου, της μονοβύζας, που πολεμούσε σαν Αμαζόνα: όπως και αυτές είχε κόψει το ένα στήθος της για να πολεμάει καλύτερα.
Το 1294 παντρεύτηκε με τον Ισνάρ ντε Σαμπράν (Isnard de Sabran), γιο του κόμη του Αριάνο, ενός φεουδάρχη του βασιλείου της Νάπολης. Ωστόσο ο τελευταίος απεβίωσε το 1297, αφήνοντας μια κόρη, την Ισαβέλλα. Το 1299 παντρεύτηκε τον Ριχάρδο Ορσίνι παλατινό κόμη (δούκα) της Κεφαλληνίας & Ζακύνθου, που ήταν ηλικίας άνω των 60 ετών. Όταν αυτός απεβίωσε το 1304, ήρθε σε σύγκρουση με το γιο και κληρονόμο του Ιωάννη Ορσίνι για την κληρονομιά του.
Το 1314 πάντρεψε την κόρη της με τον Φερδινάνδο της Μαγιόρκας, που διεκδίκησε το πριγκιπάτο για λογαριασμό της συζύγου του, αλλά σκοτώθηκε στη Μάχη της Μανωλάδας. Για αυτόν τον γάμο δεν συγχωρήθηκε από το Συμβούλιο των βαρώνων (Κούρτη), που τη φυλάκισε στη Γλαρέντζα, όπου πέθανε το 1315.
Εθνική Σεϋχελλών (ποδόσφαιρο ανδρών)

Η Εθνική Σεϋχέλλων είναι η εθνική ποδοσφαιρική ομάδα των Σεϋχέλλων. Ελέγχεται από την Ποδοσφαιρική Ομοσπονδία Σεϋχέλλων. Έδρα της ομάδας είναι το Stade Linité, χωρητικότητας 10000 θεατών. Η ομάδα δεν έχει ποτέ προκριθεί στον τελικό του Κυπέλλου Εθνών Αφρικής ή του Παγκοσμίου Κυπέλλου Ποδοσφαίρου.
Γιώργος Ζεϊμπέκης

Βιογραφία

Ο Γιώργος Ζεϊμπέκης γεννήθηκε στο Πλωμάρι το 1888. Το οικογενειακό του όνομα ήταν Στεργίου, αλλά υιοθετήθηκε από το ζεύγος Παρασκευά και Διαμάντως Ζεϊμπέκη, καθώς η μητέρα του πέθανε κατά τη γέννησή του. Αποφοίτησε από το Γυμνάσιο Μυτιλήνης το 1905 και την ίδια χρονιά δίδαξε στο Δημοτικό σχολείο Παπάδου έως τον Αύγουστο του 1906 και κατόπιν στο Δημοτικό σχολείο Πλωμαρίου  από τον Σεπτέμβριο του 1911 έως τον Αύγουστο του 1913.
Εργάστηκε από την πρώτη Σεπτεμβρίου του 1913 ως γραφέας στο Υπουργείο Εσωτερικών όπου μετατέθηκε για ένα διάστημα στη Νομαρχία Σάμου. Από εκεί παραιτήθηκε στις 30 Μαρτίου του 1915 έπειτα από τον μόνιμο διορισμό του ως δασκάλου. Δίδαξε μέχρι την ημέρα του θανάτου του  σε σχολεία της Μυτιλήνης και υπηρέτησε ως διευθυντής στη Νυχτερινή Σχολή Μυτιλήνης. Ενδιάμεσα στρατεύτηκε για πέντε χρόνια και τρεις μήνες. 
Εκλέχτηκε αρκετές φορές μέλος στο Διοικητικό Συμβούλιο του Δημοδιδασκαλικού Συνδέσμου Λέσβου όπου υπήρξε γενικός γραμματέας. Συμμετείχε σε πολλές ομιλίες, διαλέξεις, κοινωνικές και παιδαγωγικές εκδηλώσεις. 
Παντρεύτηκε τη δεκαετία του ’30 τη δασκάλα Έλλη Χατζηδανιήλ η οποία πέθανε στην διάρκεια της κατοχής. Το 1948 παντρεύτηκε για δεύτερη φορά την Ειρήνη Χαμχούμη. Απεβίωσε στη Μυτιλήνη στις 25 Απριλίου του 1949.
Υπήρξε από τους πρώτους δημοτικιστές της Λέσβου σύμφωνα με τον κατάλογο  δημοτικιστών του Φώτη Φωτιάδη. Εξαιτίας, πιθανόν, της δραστηριοποίησης του υπέρ του δημοτικισμού, η Εφορεία Σχολείων Πλωμαρίου στις 13 Απριλίου του 1913 τον απέλυσε, όπως φαίνεται και από το πρακτικό της συνεδρίασης τους, στο οποίο αναφέρεται πως έλαβαν υπόψιν τους ένα δημοσίευμα του Ζεϊμπέκη στην εφημερίδα «Λαϊκός Αγών» στις 12 Απριλίου του 1913, σύμφωνα με το οποίο γνωστοποιούσε τις πεποιθήσεις του σχετικά με το γλωσσικό ζήτημα. Όμως σε αυτό το δημοσίευμα δεν υπήρχε κάποιο κείμενο του αλλά ένα ευχαριστήριο σημείωμα γραμμένο στη δημοτική προς τον διοικητή Πλωμαρίου Γεώργιο Γενάδη.
Διονύσιος Μανέντης

Σταδιοδρομία

Εργάστηκε ως γιατρός στην Κοζάνη και έχτισε την πρώτη κλινική στην πόλη.
Εξελέγη για πρώτη φορά βουλευτής στις εκλογές του 1951 με το κόμμα των Φιλελευθέρων. Στις εκλογές του 1956 και στις εκλογές του 1958 εξελέγη βουλευτής με την ΕΡΕ και επανεξελέγη στις εκλογές του 1961,εκλογές του 1963,εκλογές του 1964 και με τη Νέα Δημοκρατία στις εκλογές του 1974 με 9.279 σταυρούς.
Ο Μανέντης υπηρέτησε ως υπουργός Βορείου Ελλάδος στην κυβέρνηση του Καραμανλή από τις 4 Νοεμβρίου 1961 ως τις 19 Ιουνίου 1963 και νωρίτερα ως υφυπουργός Γεωργίας, στην κυβέρνηση του Καραμανλή από τις 29 Φεβρουαρίου 1956 ως τις 5 Μαρτίου 1958.
Πέθανε ενώ ήταν εν ενεργεία βουλευτής, έπειτα από καρδιακή προσβολή που υπέστη στην Κοζάνη, το 1975. Στις 20 Απριλίου 1975 έγιναν αναπληρωματικές εκλογές για την κενή έδρα στην Κοζάνη, την οποία κέρδισε ο Ιωάννης Βαγιάτης, υποψήφιος από τη ΝΔ.
Αμπουσίρ

Νεκρόπολη

Στην τοποθεσία υπάρχουν συνολικά 14 πυραμίδες, που αποτέλεσαν την κύρια βασιλική νεκρόπολη της Πέμπτης Δυναστείας. Η ποιότητα κατασκευής των πυραμίδων του Αμπουσίρ είναι κατώτερη από εκείνη της Τέταρτης Δυναστείας, σηματοδοτώντας ίσως  μια πτώση της βασιλικής εξουσίας ή χειροτέρευση της οικονομίας. Είναι μικρότερες από τις προηγούμενες, και κατασκευασμένες με λιγότερο καλής ποιότητας πέτρα. Όλες οι μεγάλες πυραμίδες στο Αμπουσίρ χτίστηκαν ως βαθμιδωτές πυραμίδες, αν και η μεγαλύτερη από αυτές, η Πυραμίδα του Νεφεριρκαρέ, πιστεύεται ότι αρχικά κατασκευάστηκε ως βαθμιδωτή πυραμίδα περίπου 70 μέτρων ύψος, και κατόπιν μεταμορφώθηκε σε κανονική πυραμίδα με την κάλυψη των βαθμίδων με πέτρα.

Ναός

Στο Αμπουσίρ επίσης έχουν βρεθεί εκτεταμένα ερείπια ναού της περιόδου των Ραμεσσιδών, χτισμένου ίσως από τον Ραμσή Β΄. Ο ναός βρίσκεται περίπου 500 μέτρα νοτιοανατολικά από τις πυραμίδες. Το κύριο κτίριο του ναού έχει χτιστεί με ασβεστόλιθο. Υπήρχαν τρία υπόγεια, μια αίθουσα με 4 κολόνες και μια αυλή με 10 κίονες από ασβεστόλιθο. Το κυρίως κτίριο από ασβεστόλιθο ήταν μέσα σε ένα μεγαλύτερο συγκρότημα από πλίνθους, το οποίο είχε και έναν πυλώνα.
Όμπλαστ Πρίμορσκο και Κράινα

Η περιφέρεια Πρίμορσκο και Κράινα (κροατικά : Primorsko-krajiška oblast, σερβικά : Приморско-крајишка област) ήταν περιφέρεια του Βασιλείου Σέρβων, Κροατών και Σλοβένων από το 1922 έως το 1929. Διοικητικό της κέντρο ήταν η πόλη Κάρλοβατς. Είχε έκταση 14.121 τετραγωνικά χλμ και 644.080 κατοίκους (απογραφή 1921). Καταλάμβανε τμήματα της σημερινής Σερβίας και κυρίως της Κροατίας.

Πληθυσμός

Ο πληθυσμός της σύμφωνα με ο θρήσκευμα ήταν 344.934 Ρωμαιοκαθολικοί, 201 Ελληνοκαθολικοί , 286.651 Ορθόδοξοι, 257 ευαγγελιστές, 735 Εβραίοι, 351 Μουσουλμάνοι και άλλοι.

Διοικητικές διαιρέσεις

Η περιφέρεια χωρίστηκε σε 24 υποπεριφέρειες, 5 πόλεις, 128 διοικητικές περιφέρειες των δήμων με 2.637 οικισμούς.